CELEX: 32014R1152
Language: mt
Date: 2014-06-04 00:00:00
Title: Regolament ta' Delega tal-Kummissjoni (UE) Nru 1152/2014 tal-4 ta' Ġunju 2014 li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward tal-istandards tekniċi regolatorji dwar l-identifikazzjoni tal-pożizzjoni ġeografika tal-iskoperturi ta' kreditu rilevanti biex jiġu kkalkulati r-rati speċifiċi għall-istituzzjoni tal-bafer tal-kapital kontroċikliku (Test b'rilevanza għaż-ŻEE)

30.10.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 309/5
               
            
         REGOLAMENT TA' DELEGA TAL-KUMMISSJONI (UE) Nru 1152/2014
         tal-4 ta' Ġunju 2014
         li jissupplimenta d-Direttiva 2013/36/UE tal-Parlament Ewropew u tal-Kunsill fir-rigward tal-istandards tekniċi regolatorji dwar l-identifikazzjoni tal-pożizzjoni ġeografika tal-iskoperturi ta' kreditu rilevanti biex jiġu kkalkulati r-rati speċifiċi għall-istituzzjoni tal-bafer tal-kapital kontroċikliku
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment (1), u b'mod partikolari, it-tielet subparagrafu tal-Artikolu 140(7) tagħha.
         Billi:
         
                     (1)
                  
                  
                     Il-kalkolu tar-rati tal-bafer kapitali kontroċikliku speċifiċi għall-istituzzjonijiet jeħtieġ li l-post tar-rekwiżiti ta' fondi proprji għall-iskoperturi kollha ta' kreditu ta' istituzzjoni speċifika, inklużi l-iskoperturi miżmuma tal-portafoll tan-negozjar u l-iskoperturi ta' titolizzazzjoni kollha, jiġu identifikati ġeografikament.
                  
               
                     (2)
                  
                  
                     Il-pożizzjoni ġeografika għandha tiġi stabbilita skont il-pożizzjoni tar-riskju tal-iskoperturi. Dan jiżgura li l-bini ta' riservi addizzjonali mill-implimentazzjoni tal-bafer kontroċikliku jiġi allokat lis-sistema finanzjarja bi tkabbir ta' kreditu eċċessiv.
                  
               
                     (3)
                  
                  
                     Il-post tar-residenza ta' min hu marbut bl-obbligazzjoni jew tad-debitur għandu jkun użat għad-determinazzjoni tal-pożizzjoni ġeografika tal-esponimenti ta' kreditu kollha peress li dan huwa kkunsidrat li l-aħjar jirrifletti l-post fejn ikun jinsab ir-riskju u li, għalhekk, huwa ta' importanza għas-sistema finanzjarja. Madanakollu, il-pożizzjoni ġeografika tal-iskoperturi tal-kreditu identifikati bħala skoperturi speċjalizzati ta' għoti ta' self skont l-Artikolu 147(8) tar-Regolament (EU) Nru 575/2013 tal-Parlament Ewropew u tal-Kunsill (2) għandha tkun ibbażata fuq il-pożizzjoni tal-assi li jiġġeneraw il-qligħ li huwa s-sors primarju tar-rimborż tal-obbligu (virgola mħassra).
                  
               
                     (4)
                  
                  
                     Għal fehim ċar u mhux ambigwu tal-miżuri għall-identifikazzjoni tal-pożizzjoni ġeografika tal-iskoperturi rilevanti tal-kreditu, huwa essenzjali li tiġi speċifikata lista ta' definizzjonijiet tat-termini tekniċi użati f'dan ir-Regolament.
                  
               
                     (5)
                  
                  
                     Skoperturi għal persuna ġuridika għandhom, fil-prinċipju, jiġu allokati lill-Istat Membru jew lill-pajjiż terz, fejn dik il-persuna jkollha l-uffiċċju reġistrat tagħha. Madankollu, il-post taċ-ċentru ta' amministrazzjoni u l-post tal-uffiċċju rreġistrat ta' persuna ġuridika jistgħu jvarjaw. Dan ġie rikonoxxut mill-Qorti fis-sentenzi tagħha fil-kawżi C-81/87 (Daily Mail), C-212/97 (Centros), C-208/00 (Überseering), C-167/01 (Inspire Art), C-411/03 (SEVIC) u C-210/06 (Cartesio). Biex tiġi żgurata allokazzjoni xierqa tal-bafer kapitali kontroċikliku f'dawk il-każijiet, istituzzjonijiet, li huma konxji li tali diskrepanza teżisti fir-rigward ta' obbligant, għandhom jallokaw l-iskoperturi rilevanti lill-post taċ-ċentru attwali tal-amministrazzjoni ta' persuna ġuridika rilevanti.
                  
               
                     (6)
                  
                  
                     Għall-iskoperturi ta' impriżi ta' investiment kollettiv (CIU), huwa xieraq illi jiġu allokati fil-post tal-obbligant tal-iskopertura sottostanti kif imfissra f'dan ir-Regolament. Fejn id-definizzjoni tal-obbligant tal-iskopertura sottostanti tinvolvi piż li ma jkunx raġonevoli, l-iskopertura lill-CIU tista' tiġi allokata lill-Istat Membru tad-domiċilju tal-istituzzjoni.
                  
               
                     (7)
                  
                  
                     Skoperturi għal assi oħra għandhom jiġu allokati lil tal-Istat Membru tad-domiċilju tal-istituzzjoni, jekk l-obbligant tagħhom ma jistax jiġi identifikat.
                  
               
                     (8)
                  
                  
                     Għandhom jitqiesu kunsiderazzjonijiet ta' proporzjonalità u materjalità għal istituzzjonijiet bi skopertura barranija limitata jew attività limitata tal-portafoll tan-negozjar, billi jkun permess l-użu ta' metodi ta' allokazzjoni aktar sempliċi għal dawn l-istituzzjonijiet. Dan huwa maħsub biex itaffi l-piż għal istituzzjonijiet iżgħar li għandhom it-tendenza li jkollhom attività limitata barranija u tal-portafoll tan-negozjar.
                  
               
                     (9)
                  
                  
                     Dan ir-Regolament huwa bbażat fuq l-abbozz tal-istandards tekniċi regolatorji sottomess mill-Awtorità Bankarja Ewropea lill-Kummissjoni Ewropea.
                  
               
                     (10)
                  
                  
                     L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqu jissejjes dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati mwaqqaf skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
                  
               ADOTTAT DAN IR-REGOLAMENT:
         
            Artikolu 1
            Definizzjonijiet
            Għall-finijiet ta' dan ir-Regolament, japplikaw id-definizzjonijiet li ġejjin:
            
                        (1)
                     
                     
                        “skopertura ġenerali ta' kreditu” tfisser l-ammont tal-iskopertura għar-riskju ikkalkulat skont l-Artikolu 92(3) tar-Regolament (UE) Nru 575/2013 ta' skopertura msemmija fl-Artikolu 140(4)(a) tad-Direttiva 2013/36/UE;
                     
                  
                        (2)
                     
                     
                        “skopertura tal-portafoll tan-negozjar” tfisser l-ammont tal-iskopertura għar-riskju kkalkulat f'konformità mal-Artikolu 92(3) tar-Regolament (UE) Nru 575/2013 ta' skopertura msemmija fl-Artikolu 140(4)(b) tad-Direttiva 2013/36/UE;
                     
                  
                        (3)
                     
                     
                        “skoperturi tat-titolizzazzjoni” tfisser l-ammont tal-iskopertura għar-riskju ikkalkulat skont l-Artikolu 92(3) tar-Regolament (UE) Nru 575/2013 ta' skopertura msemmija fl-Artikolu 140(4)(c) tad-Direttiva 2013/36/UE;
                     
                  
                        (4)
                     
                     
                        “sede tal-obbligant” tfisser l-Istat Membru jew pajjiż terz, fejn il-persuna fiżika jew ġuridika, li hija l-kontroparti tal-istituzzjoni għal iskopertura ta' kreditu ġenerali jew l-emittent ta' strument finanzjarju mhux inkluż tal-portafoll tan-negozjar jew il-kontroparti għal skopertura tal-portafoll mhux tan-negozjar, hija ordinarjament residenti (fil-każ ta' persuna naturali), jew għandha l-uffiċċju rreġistrat tagħha (fil-każ ta' persuna ġuridika); għal persuna ġuridika li ċ-ċentru ta' amministrazzjoni attwali tagħha huwa fi Stat Membru jew f'pajjiż terz ieħor li mhuwiex l-Istat jew il-pajjiż tal-uffiċċju reġistrat tagħha, “sede tal-obbligant” ifisser l-Istat Membru jew pajjiż terz tal-post attwali ta' amministrazzjoni tagħha;
                     
                  
                        (5)
                     
                     
                        “sede tal-obbligant” tfisser l-Istat Membru jew pajjiż terz, fejn il-persuna fiżika jew ġuridika, li hija l-emittent tal-istrument finanzjarju tal-portafoll tan-negozjar jew il-kontroparti għal skopertura tal-portafoll tan-negozjar, hija ordinarjament residenti (fil-każ ta' persuna fiżika), jew għandha l-uffiċċju rreġistrat tagħha (fil-każ ta' persuna ġuridika); għal persuna ġuridika li ċ-ċentru ta' amministrazzjoni attwali tagħha huwa fi Stat Membru jew f'pajjiż terz ieħor li mhuwiex l-Istat jew il-pajjiż tal-uffiċċju reġistrat tagħha, “sede tal-obbligant” ifisser l-Istat Membru jew pajjiż terz tal-post attwali ta' amministrazzjoni tagħha;
                     
                  
                        (6)
                     
                     
                        “il-post tal-fatturat” tfisser l-Istat Membru jew pajjiż terz fejn jinsabu l-assi li jiġġeneraw id-dħul li huwa s-sors primarju tar-rimborż tal-obbligu fir-rigward ta' skopertura speċjalizzata ta' għoti ta' self;
                     
                  
                        (7)
                     
                     
                        “skopertura barranija” tfisser skopertura ta' kreditu barranija ġenerali fejn l-obbligant ma jkunx fl-Istat Membru tad-domiċilju tal-istituzzjoni;
                     
                  
                        (8)
                     
                     
                        “skopertura speċjalizzata ta' għoti ta' self” tfisser l-iskoperturi ta' kreditu ġenerali li jkollhom il-karatteristiċi msemmija fl-Artikolu 147(8) tar-Regolament (UE) Nru 575/2013.
                     
                  
         
            Artikolu 2
            Post ta' Skoperturi ta' Kreditu Ġenerali
            
               (1)   L-iskoperturi ta' kreditu ġenerali kollha, li ma jaqgħux taħt il-paragrafi 2 sa 5 ta' dan l-Artikolu, għandhom jiġu allokati lill-post tal-obbligant.
            
            
               (2)   Skoperturi ta' kreditu ġenerali għal CIUs kif imsemmi fil-punt (o) tal-Artikolu 112 tar-Regolament (UE) Nru 575/2013, għandhom ikunu allokati għall-post tal-obbligant tal-iskoperturi sottostanti. Jekk ikun hemm aktar minn post wieħed li jikkorrispondi mal-obbliganti tal-iskoperturi sottostanti ta' skopertura ta' CIU partikolari, l-Artikolu 4(2) ta' dan ir-Regolament jista' japplika wkoll għal dik l-iskopertura CIU.
            
            
               (3)   Skopertura speċjalizzata ta' għoti ta' self kif imsemmija fl-Artikolu 147(8) tar-Regolament (UE) Nru 575/2013 se tiġi allokata lill-post tal-fatturat.
            
            
               (4)   Skoperturi ta' kreditu ġenerali għal CIUs kif imsemmi fil-punt (q) tal-Artikolu 112 tar-Regolament (UE) Nru 575/2013, għandhom ikunu allokati lill-Istat Membru ta' domiċilju tal-istituzzjoni jekk l-istituzzjoni ma tistax tidentifika l-obbligant.
            
            
               (5)   L-iskoperturi ta' kreditu ġenerali li ġejjin jistgħu jiġu allokati lill-Istat Membru ta' domiċilju tal-istituzzjoni:
               
                           (a)
                        
                        
                           skoperturi għal CIUs kif imsemmi fil-punt (o) tal-Artikolu 112 tar-Regolament (UE) Nru 575/2013, fejn l-istituzzjoni ma tistax tidentifika l-post fejn jinsab l-obbligant jew l-obbliganti tal-iskoperturi sottostanti msejsa fuq informazzjoni eżistenti disponibbli internament jew esternament mingħajr sforz sproporzjonat;
                        
                     
                           (b)
                        
                        
                           skoperturi barranin, li l-aggregat tagħhom ma jaqbiżx 2 % tal-aggregat tal-kreditu ġenerali, il-portafoll tan-negozjar u l-iskoperturi tat-titolizzazzjoni ta' dik l-istituzzjoni. L-aggregat tal-kreditu ġenerali, il-portafoll tan-negozjar u l-iskoperturi tat-titolizzazzjoni jiġi kkalkulat billi jiġu esklużi l-iskoperturi ta' kreditu ġenerali fil-post skont il-punt (a) ta' dan il-paragrafu u mal-paragrafu 4.
                        
                     
            
               (6)   L-istituzzjonijiet għandhom jikkalkulaw il-perċentwal imsemmi f'punt (b) ta' paragrafu 5, kemm fuq bażi annwali u fuq bażi ad hoc. Huwa meħtieġ kalkolu ad hoc meta jseħħ avveniment li jaffettwa s-sitwazzjoni ekonomika jew finanzjarja tal-istituzzjoni.
            
         
         
            Artikolu 3
            Il-lokazzjoni ġeografika tal-iskoperturi tal-portafoll tan-negozjar
            
               (1)   Suġġett għall-paragrafi 2 u 3, l-iskoperturi tal-portafoll tan-negozjar għandhom jiġu allokati lill-post tad-debitur.
            
            
               (2)   Għall-iskoperturi tal-portafoll tan-negozjar soġġetti għar-rekwiżiti ta' fondi proprji skont il-Parti Tlieta, it-Titolu IV, il-Kapitolu 5 tar-Regolament (UE) Nru 575/2013, l-istituzzjonijiet għandhom jiddeterminaw il-pożizzjoni ġeografika tagħhom billi jimmultiplikaw l-ammont ta' skopertura għar-riskju aggregat tagħhom bil-proporzjon hawn taħt:
               
                           (a)
                        
                        
                           ir-rekwiżiti ta' fondi proprji għas-subportafolli maqsuma skont il-pożizzjoni ġeografika determinata skont il-mudell previst fil-Kapitolu 5 tat-Titolu IV tal-Parti Tlieta tar-Regolament (UE) Nru 575/2013 għas-
                        
                     
                           (b)
                        
                        
                           somma tar-rekwiżiti ta' fondi proprji stabbilita taħt il-punt (a) mifruxa fuq il-postijiet ġeografiċi kollha.
                        
                     
            
               (3)   L-istituzzjonijiet li l-iskoperturi totali tagħhom tal-portafoll tan-negozjar ma jaqbżux 2 % tat-total ġenerali tal-kreditu tagħhom, u l-iskoperturi ta' titolizzazzjoni u tal-portafoll tan-negozjar, jistgħu jallokaw dawk l-iskoperturi lill-Istat Membru ta' domiċilju tal-istituzzjoni.
            
            
               (4)   L-istituzzjonijiet se jikkalkulaw il-perċentwal imsemmi fil-paragrafu 3, kemm fuq bażi annwali u bażi ad hoc. Huwa meħtieġ kalkolu ad hoc meta jseħħ avveniment li jaffettwa s-sitwazzjoni ekonomika jew finanzjarja tal-istituzzjoni.
            
         
         
            Artikolu 4
            Il-lokazzjoni ġeografika tal-iskoperturi ta' titolizzazzjoni
            
               (1)   L-iskopertura tat-titolizzazzjoni għandu jiġi allokat għall-post tal-obbligant tal-iskoperturi sottostanti.
            
            
               (2)   Fejn ikun hemm aktar minn post wieħed li jikkorrispondi mal-obbligant tal-iskoperturi sottostanti ta' skopertura ta' titolizzazzjoni partikolari, dik l-iskopertura tista' tiġi allokata lill-post tal-obbligant tal-iskoperturi sottostanti bl-ogħla proporzjon fl-iskoperturi ta' titolizzazzjoni sottostanti.
            
            
               (3)   Skoperturi ta' titolizzazzjoni li informazzjoni dwar l-iskoperturi ta' titolizzazzjoni sottostanti ma tkunx disponibbli, jistgħu jiġu allokati lill-Istat Membru tad-domiċilju tal-istituzzjoni jekk l-istituzzjoni ma tistax tidentifika l-obbligant sottostanti eżistenti abbażi fuq informazzjoni disponibbli minn sorsi interni jew esterni jew mingħajr ma jsir sforz sproporzjonat biex tinkiseb l-informazzjoni.
            
         
         
            Artikolu 5
            Dħul fis-seħħ
            Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta' Ġunju 2014.
            
               
                  Għall-Kummissjoni
               
               
                  Il-President
               
               José Manuel BARROSO
            
         
         
            (1)  Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
         
            (2)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).
         
            (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12)